  Анжелика Тихонова корреспондент 23-тӥ толшоре Ижкарын Калыкъёслэн эшъяськон юртазы Удмуртиысь йӧскалык политикая азьвыл министрез Владимир Завалинэз буре ваёнлы сӥзем шахматъя ӵошатсконъёс ортчизы. Отчы йӧскалык лулчеберетъя огазеяськонъёслэн 30 командаосы пыриськизы: быдӟымъёслэн но пиналъёслэн быдэн 15-ен. Со сярысь Калыкъёслэн эшъяськон юртсылэн пресс-службаез ивортӥз. Турнир туэ куатетӥзэ ортчиз ини Бадӟымъёс пӧлын вормисьёс луизы: 1-тӥ инты – Удмуртиысь белорусъёслэн лулчеберетъя «Батьковщина» огазеяськонзылэн командаез; 2-тӥ инты – Удмуртиысь бигер егитъёслэн «Иман» огазеяськонзылэн командаез; 3-тӥ инты – Удмуртиысь бигеръёслэн йӧскалык лулчеберетъя улосвыл автономизылэн командаез. Пиналъёс пӧлын нырысетӥ интыосты басьтӥзы: 1-тӥ инты - Удмуртиысь бигеръёслэн йӧскалык лулчеберетъя улосвыл автономизылэн командаез; 2-тӥ инты – шахматъя спортъя школалэн командаез; 3-тӥ инты - Удмуртиысь белорусъёслэн лулчеберетъя «Батьковщина» огазеяськонзылэн командаез. Тодэ вайытом, кылем арын та ӵошатсконъёсы 27 командаос пыриськизы вал.  Тегъёс: Мерлык Спорт Ижкар Удмуртия Калыкъёслэнэшъяськонюртсы йӧскалыкполитика  